## Odluka o izmjenama i dopunama Odluke o nadzornim izvješćima banaka

### NN 74/2006 (5.7.2006.), Odluka o izmjenama i dopunama Odluke o nadzornim izvješćima banaka

# HRVATSKA NARODNA BANKA

1772

Na temelju članka 25. i 39. stavka 2. pod i)
Zakona o Hrvatskoj narodnoj banci (»Narodne novine« br.
36/01), te članka 87. stavka 2. i članka 105. stavka 1. točke 2. Zakona o
bankama (»Narodne novine« br. 84/02) guverner
Hrvatske narodne banke donio je 20. lipnja 2006. godine

## ODLUKU

### O IZMJENAMA I DOPUNAMA ODLUKE O NADZORNIM IZVJEŠĆIMA BANAKA

Članak 1.

U Uputi za sastavljanje nadzornih izvješća
banaka koja je sastav­ni dio Odluke o nadzornim izvješćima banaka (»Narodne
novine« br. 115/03, 29/06 i 46/06) mijenja se točka
14. Izvješće o rezervama za opće bankovne rizike – Obrazac OBR.

Članak 2.

Izmjena i dopuna Upute za sastavljanje nadzornih
izvješća banaka u dijelu koji se odnosi na »Izvješće o rezervama za opće
bankovne rizike«, uključujući i izmjene obrasca OBR prema kojem se sastavlja
navedeno izvješće, daje se u prilogu ove odluke i čini njezin sastavni dio.

Članak 3.

Ova odluka stupa na snagu osmog dana od dana
objave u »Narodnim novinama«.

O. br.
423-020/06-06/ŽR

Zagreb, 20. lipnja 2006.

Guverner

Hrvatske narodne banke

**dr****. sc. Željko Rohatinski, v. r.**

IZMJENE I DOPUNE UPUTE
ZA SASTAVLJANJE

NADZORNIH IZVJEŠĆA
BANAKA

U dijelu »II. Naputci za sastavljanje pojedinih
izvješća« mijenja se točka 14. i glasi:

**14.
Izvješće o rezervama za opće bankovne rizike – obrazac OBR**

*14.1. Opći naputci*

14.1.1. U ovom izvješću banka prikazuje detaljan
izračun osnovice za formiranje rezervi za opće bankovne rizike, te iznos
izdvojene rezerve iz dobiti tekuće godine odnosno iznos prenesene obveze za
izdvajanje u narednoj godini.

14.1.2. Iznos rezervi za opće bankovne rizike
utvrđuje se sukladno odredbama Odluke o klasifikaciji plasmana i potencijalnih
obveza banaka (poglavlje V – Rezerve za opće bankovne rizike).

14.1.3. Ovo izvješće dostavlja se samo u
papirnatom obliku.

*14.2. Naputci za pojedine stavke*

*Redni broj:* – Navesti rastućim slijedom redni
broj stavki koje se koriste pri izračunu na način kako je to navedeno u obrascu
prema kojem se sastavlja ovo izvješće.

*Ukupno bruto imovina:* – Navesti zbirni iznos
retka »Ukupna imovina« uvećanog za iznose u retku »Posebne rezerve za gubitke
na skupnoj osnovi« iz obrasca BS1-2 i retku »Ukupan ispravak vrijednosti
plasmana« iz obrasca RS1.

*Izvanbilančne* *potencijalne obveze:* –
Navesti iznos naveden u retku »Ukupne klasične izvanbilančne
stavke iz obrasca BS/IBS1-3 (Izvanbilančne stavke).

*Ukupno bruto osnovica*: – Navesti zbirni iznos
stavki »Ukupna bruto imovina« i »Izvanbilančne
potencijalne obveze«.

*Odbitne* *stavke:* – Navesti
pojedinačno iznos svih odbitnih stavki sukladno
članku 28. Odluke o klasifikaciji plasmana i potencijalnih obveza banaka, a
potom u retku »Ukupno odbitne stavke« njihov zbirni
iznos.

*Osnovica za izračun rezervi za opće bankovne
rizike* – Ovaj redak predstavlja razliku redaka »Ukupno bruto osnovica« i
»Ukupno odbitne stavke«.

*Postotni rast* – Navesti na dvije decimale
postotni porast osnovnice za izračun rezervi za opće bankovne rizike izračunate
za tekuću godinu prema revidiranom izvješću u odnosu na stanje na isti način
izračunate osnovice prema revidiranom izvješću za prethodnu godinu.

Ukoliko je postotni porast manji od 15,00% banka
sukladno članku 29. Odluke o klasifikaciji plasmana i potencijalnih obveza
banaka, nije dužna izdvojiti rezerve za opće bankovne rizike, te se ne
popunjavaju u nastavku navedene stavke.

*Iznos rezervi za opće bankovne rizike* – U ovim
recima iskazuje se iznos obveze banke za izdvajanje rezervi za opće bankovne
rizike utvrđene za tekuću godinu.

Ovisno o rastu izloženosti banka će popuniti
odgovarajući redak množeći osnovicu za tekuću godinu s pripadajućom stopom
posebnih rezervi iz članka 29. Odluke.

Ukoliko je iz dobiti tekuće godine moguće
izdvojiti cjelokupan iznos obveze za izdvajanje rezervi za opće bankovne rizike
(iz prethodnog retka) banka će iznos rezervi iskazati u retku »Izdvojeno iz
dobiti tekuće godine«, a ukoliko je dobit tekuće godine nedostatna, preostali iznos
obveze za izdvajanje ovih rezervi prenijet će se u naredne godine i iskazati u
retku »Prijenos u narednu godinu«.

PRILOG

### Obrazac OBR – Izvješće o rezervama za opće bankovne rizike

![](dodatni/142948.gif)

Odluka, NN 74/2006-1772